Mesyuarat Jawatankuasa Syariah Negeri Pulau Pinang pada 30 Disember 2003 telah membincangkan mengenai Buku-Buku Tulisan Rasul Dahri dan memutuskan seperti berikut:

1. Bahawa buku-buku tulisan Encik Rasul Dahri adalah diharamkan di Negeri Pulau Pinang sebagaimana pengharamannya di peringkat kebangsaan.

2. Buku-buku tersebut adalah :

(i) Tajuk ; Bahaya Taqlid Buta Dan Ta'sub Mazhab

   Penulis : Rasul Dahri

   Penerbit : Perniagaan Jahabersa, Taman Kempas, Johor Baharu

(ii) Tajuk : Imam Syafie (Rahimahullah) Mengharamkan Kenduri Arwah Tahlilan, Yasinan Dan Selamatan

    Penulis : Rasul Dahri

    Penerbit : Perniagaan Jahabersa, Taman Kempas, Johor Baharu

(iii) Tajuk : Amalan-Amalan Bid'ah Pada Bulan Sya'ban

    Penulis : Rasul Dahri

    Penerbit : Perniagaan Jahabersa, Taman Kempas, Johor Baharu

(iv) Tajuk : Hukum Mengenai Rokok Dan Mencukur Janggut

    Penulis : Rasul Dahri

    Penerbit : Perniagaan Jahabersa, Taman Kempas, Johor Baharu

(v) Tajuk : Bahaya Tariqat Sufi/Tasawuf Terhadap Masyarakat

   Penulis : Rasul Dahri

   Penerbit : Perniagaan Jahabersa, Taman Kempas, Johor Baharu

(vi) Tajuk : Setiap Bid'ah Menyesatkan

    Penulis : Rasul Dahri

    Penerbit : Pertniagaan Jahabersa, Taman Kempas, Johor Baharu

(vii) Tajuk : Persoalan Bid'ah Dan Percanggahannya

     Penulis : Rasul Dahri

     Penerbit : Perniagaan Jahabersa, Taman Kempas, Johor Baharu

3. Pengharaan buku-buku ini adalah kerana didapati boleh :

(i) Bercanggah dengan Garis panduan Penapisan Bahan-Bahan Penerbitan Berunsur Islam.

(a) (i) Memprogandakan akidah, hukum dan jaran yang bercanggah dengan Mazhab Ahli   Sunnah Wal Jama’ah.

 (ii) Menyebarkan kenyataan yang menggemparkan fikiran orang ramai dan menimbulkan keraguan dan kegelisahan masyarakat awam.

4. Oleh itu, mana-mana orang Islam yang mengajar, mengamal dan menyebar kandungan buku tersebut adalah dilarang sama sekali.

5. Pengharaman ini juga meliputi untuk menerbitkan apa-apa bentuk, versi atau variasinya atau apa-apa terjemahan dalam apa-apa bahasa atau apa-apa bahan publisiti sama ada bahan cetak atau elektronik atau selainnya atau apa-apa kaedah yang boleh membawa kepada penyebaran dan isi kandungan buku-buku tersebut.

Tarikh Warta: 15 Januari 2004

No. Warta: 50


Mesyuarat Jawatankuasa Syariah Negeri Pulau Pinang pada 19 September 2003 telah membincangkan mengenai Ajaran Perjalanan 21 Laduni Rahmatullah (Ajaran Ismail bin Harun) dan memutuskan seperti berikut:

1. Bahawa Ajaran dan Fahaman Perjalanan 21 Laduni Rahmatullah (Ajaran Ismail bin Harun) adalah bercanggah dan menyeleweng dari pegangan Ahli Sunnah Wal Jama’ah dan menjadi ancaman kepada perpaduan ummah, keutuhan agama, perpaduan bangsa dan keamanan negara.

2. Fahaman dan ajaran ini perlu disekat keseluruhannya dari berkembang di Negeri Pulau Pinang berdasarkan percanggahan yang terdapat di dalam ajaran tersebut meliputi beberapa perkara tersebut :

2.1 Di antara Ajarannya :

2.1.1 Kumpulan ajaran yang dipimpin oleh Ismail bin Harun ini dinamakan Laduni kerana ilmu ajaran ini adalah suatu ilmu yang terlalu rahsia dan hanya diketahui oleh beliau (Ismail bin Harun) dan Allha sahaja.

2.1.2 Ismail mendakwa bahawa ilmu ini diberitahu oleh Allah s.w.t yang sentiasa berada dengannya secara terus sebagai saksi dengan gelaran Yang Mulia Rabbul Jalil Habibullah Haji Ismail As-Siddiq r.a.

2.1.3 Melalui ajaran perjalanan tersebut, Ismail mendakwa dapat memberi apa sahaja yang dipohon atau dipinta oleh pengikutnya dengan mendakwa bahawa (Ismail bin Harun) maha mengetahui.

2.1.4 Ismail dikatakan mula mendapat ilmu Laduni Rahmatullah ketika berumur 45 tahun dan mula mendapat ilmu tersebut pada waktu petang di mana beliau mendakwa bahawa Malaikat Jibrail telah datang dan menyampaikan wahyu kepadanya semasa beliau dalam keadaan sedar dan jaga.

2.1.5 Beliau mendakwa bahawa beliau diajar dan dididik oleh wali-wali Allah. Diantara wali-wali yang datang kepadanya ialah bernama Al-Mutalib-bangsa Arab, Tok Janggut, Lukman Al-Hakim dan Habib Nuh. Beliau juga mendakwa bahawa Rasulullah dan empat orang sahabat Baginda telah memberi bimbingan dan tunjuk ajar sehingga beliau mencapai tahap yang tertinggi iaitu Rabbul Jalil.

2.1.6 Kalimah "Salamun Khairan Kathira, Ya Allah Ya Rahman, Ya Rahimmakutullah, Tiada hak bagiku yang berhak itu Allah, tiada kuasa bagiku yang berkuasa itu Allah, apa kataku kata Allah, Tiada lain hanya Allah" hendaklah dibaca dan diamalkan oleh pengikut sebagai zikir harian.

2.1.7 Mendakwa diri sebagai Hakim Kaabah Rabbul Jalil dan sesiapa yang hendak pergi menunaikan haji perlu menghakimkan terlebih dahulu kepada Ismail Harun untuk mendapatkan kepastian sama ada seseorang itu akan mendapat haji mabrur atau tidak.

2.1.8 Mendakwa Allah s.w.t. dan Rasulullah saw datang mengajar di rumahnya melalui tubuh badan dua orang anak muridnya iaitu Mat Deraman dan Ghazali bin Mohd. Hashim.

2.1.9 Pembelian Al-Quran mestilah dirujukkan kepada beliau untuk mendapatkan 'hikmah' melalui proses tertentu yang dijalankan oleh beliau sendiri.

2.1.10 Beliau mendakwa kepada pengikutnya sekiranya keluar dari ajaran ini, mereka akan mendapat bencana seperti mati atau gila dan bagi pengkut yang menarik diri daripada ajaran ini, mereka tidak akan diterima oleh Allah dan tempatnya adalah neraka.

2.1.11 Beliau juga mendakwa mempunyai kuasa untuk mematikan atau memanjangkan hayat seseorang itu apabila mempelajari ilmu perjalanan 21 Laduni Rahmatullah ini. Beliau turut mendakwa boleh berkomunikasi secara terus dengan Allah.

2.1.12 Mendakwa setiap manusia mempunyai roh syirik dan perlu membersihkan diri dengan cara mempelajari ilmu Ajaran perjalanan 21 Laduni Rahmatullah. Beliau juga mendakwa bahawa dosa seseorang itu akan terhapus sekiranya berguru dengannya.

2.1.13 Beliau mendakwa bahawa tanpa beliau dunia akan kiamat kerana dengan ilmu perjalanan 21 Laduni Rahmatullah ini mampu melambatkan kedatangan hari kiamat.

2.1.14 Setiap pengikutnya turut dianugerahi wali olehnya mengikut tahap kepatuhan ilmu yang dipelajari tersebut. Setiap tindakan dan geraklaku harian mereka mestilah merujuk kepada wali-wali tersebut.

2.1.15 Tidak membenarkan ahli-ahlinya membaca ayat Kursi dan Surah Yasin kerana mendakwa ianya tidak mempunyai apa-apa kelebihan.

2.2 Cara Pengajaran

2.2.1 Dalam ajarannya, mengatakan bahawa pertalian Nabi Khidir dengan Nabi Musa adalah seperti talian yang Mulia (Ismail Harun) dengan hubungan mereka (murid-murid).

2.2.2 Mengatakan Nabi Khidir iti ialah Allah kerana mempunyai Sifatullah.

2.2.3 Setiap pngikut yang berjumpa dengannya perlu bersalam dengannya yang duduk di atas katil. Tidak boleh duduk di sebelah kanannya kerana mendakwa ada Rasulullah saw dan di sebelah kirinya terdapat empat orang sahabat.

3. Oleh itu, mana-mana orang Islam yang mengajar, mengamal dan menyebar ajaan ini hendaklah segera bertaubat serta memohon keampunan daripada Allah s.w.t..

4. Mana-mana orang Islam atau kumpulan yang berpegang kepada ajaran dab fahaman-fahaman tersebut adalah dilarang sama sekali kerana ia bercanggah dengan pegangan Ahli Sunnah Wal Jama’ah -

(a) untuk mengajar,mempelajari, mengamalkan, berpegang kepada atau menyebakan ajaran dan fahaman-fahaman yang terkandung dalam Ajaran dan Fahaman Perjalanan 21 Laduni Rahmatullah (Ajaan Ismail bi Harun).

(b) untuk menerbitkan apa-apa bentuk, versi atau variasinya atau apa-apa terjemahannya dalam apa-apa bahasa atau apa-apa bahan publisiti atau atas apa-apa bahan, sama ada bahan cetak atau elektronik atau selainnya atau melalui apa-apa media, atau apa-apa kaedah yang boleh membawa kepada penyebaran ajaran-ajaran tersebut; atau

(c) untuk menjadi anggota atau memimpin mana-mana golongan ajaran atau fahaman atau membantu dalam menghidupkan atau mengembangkan kumpulan sedemikian.

5. Fatwa di bawah seksyen 36 yang telah disiarkan pada 5 Disember 2002 adalah dimansuhkan.

Tarikh Warta: 25 September 2003

No. Warta: 289


Mesyuarat Jawatankuasa Syariah Negeri Pulau Pinang pada 12 April 2002 telah membincangkan mengenai Buku Solat Ahlul Sunnah Yang Tidak Mengikut Al-Quran (Jawapan Kepada Geng Anti-Ulama') dan memutuskan seperti berikut:

1. Bahawa isi kandungan Buku Solat Ahlul Sunnah Yang Tidak Mengikut Al-Quran (Jawapan Kepada Geng Anti-Ulama') adalah bercanggah dan menyeleweng daripada pengangan Ahli Sunnah Wal Jama’ah serta menjadi ancaman kepada perpauan ummah, keutuhan, perpaduan bangsa dan keamanan Negara.

2. Isi kandungan buku ini perlu disekat keseluruhannya dari berkembang di Negeri Pulau Pinang berdasarkan percanggahan dan penyelewengan yang terdapat di dalam buku tersebut khsusnya dari sudut Akidah dan Syariah Islam.

3. Oleh itu, mana-mana orang Islam atau kumpulan yang berpegang kepada isi kandungan buku tersebut adalah dilarang kerana ia bertentangan dengan pegangan Ahli Sunnah Wal Jama’ah. Larangan ini meliputi :

(a) Untuk mengajar, mempelajari, mengamalkan, berpegang kepada atau menyebarkan ajaran0ajaran dan fahaman-fahaman yang terkandung di dalam Buku Solat Ahlul Sunnah Yang Tidak Mengikut Al-Quran (Jawapan Kepada Geng Anti-Ulama') ; atau

(b) Untuk menerbitkan apa-apa bentuk, versi atau variasinya atau apa-apa terjemahannya dalam apa-apa bahasa atau apa-apa bahan publisiti atas apa-apa bahan, sama ada bahan cetak atau elektronik atau selainnya atau melalui apa-apa media, atau apa-apa kaedah yang boleh membawa kepada penyebaran isi kandungan buku tersebut.

Tarikh Warta: 9 Mei 2002

No. Warta: 10


Mesyuarat Jawatankuasa Syariah Negeri Pulau Pinang pada 5 Mei 2000 telah membincangkan mengenai Buku "Tiang Agama" dan memutuskan seperti berikut:

1. Bahawa isi kandungan buku “Tiang Agama” adalah bercanggah dan menyeleweng daripada pengangan Ahli Sunnah Wal Jama’ah” dan menjadi ancaman kepada perpaduan umat, keutuhan, perpaduan bangsa dan keamanan Negara.

2. Isi kandungan buku ini perlu disekat keseluruhannya dari berkembang di negeri Pulau Pinang berdasarkan percanggahan dan penyelewengan yang terdapat di dalam buku tersebut khususnya dari sudut akidah.

Penyelewengan Dari Sudut Akidah

(i) Mempertikailan dua kalimah syahadah yang dilafazkan oleh orang Islam.

(Sila Lihat buku “Tiang agama” muka surat 3,5,6,7,8,9,10,11,18,23)

(ii) Menghina sahabat nabi SAW.

(sila lihat buku “tiang agama” muka surat 5.6,7,9,12,14,15,17,28,29)

(iii) Tidak merujuk kepada tafsir-tafsir al-Quran.

(sila lihat buku “tiang agama” muka surat 32)

(iv) Menghina pegangan dan iktikad ahli sunnah wal Jama’ah

(sila lihat buku “tiang agama” muka surat 3,11,33,34)

(v) Menghina Empat mazhab asas dalam islam

(sila lihat buku “tiang agama” muka surat 33,34)

(vi) Mengehadkan fungsi dan peranan Rasulullah SAW kepada hanya penyampai ayat-ayat al-quran.

(sila lihat buku “tiang agama” muka surat 9)

3. Oleh itu, hanya-hanya orang Islam atau kumpulan yang berpegang kepada isi kandungan buku tersebut adalah dilarang sama sekali kerana ia bertentangan pegangan ahli sunnah wal Jama’ah. Larangan ini meliputi :

(a) Untuk mengajar, mempelajari, menggamal, berpegang kepada atau menyebarkan ajaran-ajaran dan fahaman-fahaman yang terkandung di dalam buku “tiang agama”; atau

(b) Untuk menerbit apa-apa bentuk, versi atau variasi atau apa-apa terjemahannya dalam apa-apa bahasa atau apa-apa bahan publisiti atau atas apa-apa bahan , sama ada bahan cetak atau elektronik atau selainnya atau melalui apa-apa media, atau apa-apa kaedah yang boleh membawa kepada penyebaran isi kandungan buku tersebut.

Tarikh Warta: 8 Jun 2000

No. Warta: 158


Mesyuarat Jawatankuasa Fatwa Negeri Pulau Pinang Bil. 2/2015 yang bersidang pada 29 April 2015 telah membincangkan tentang hukum mengenai Ajaran Tok Mat Janggut menurut pandangan syarak dan memutuskan seperti berikut:

1. Muhamad Bin Othman (Tok Mat Janggut) telah menyeleweng daripada pendekatan biasa yang digunakan oleh ulama dalam pengajian akidah Islam bagi mengenal Allah S.W.T. iaitu dengan mengkehendaki semua orang mesti mengenal Allah s.w.t melalui kaedah yang dibawa olehnya, iaitu setiap orang perlu mengenal hakikat Allah S.W.T. iaitu sebagaimana yang terkandung dalam ungkapan
“wa ma rabbu al-`Alamin”.
 Beliau juga menolak bahawa kaedah mengenal Allah S.W.T. menerusi pengajian sifat 20.

2. Dia telah mewajibkan setiap orang agar mempelajari ilmu ketuhanan menurut pendekatan beliau, sedangkan mengikut ulama Ahlu Sunnah Wal Jama`ah seperti
Imam

al-Ghazali
, orang awam hanya dikehendaki men
tasdiq
kan Allah S.W.T. berdasarkan dalil-dalil yang mudah difahami sahaja dan mereka hanya patut menumpukan perhatian kepada aspek amal ibadat tanpa dibebankan dengan kewajipan memahami pendalilan akal yang rumit dan sukar difahami.

3. Dia menyatakan Allah S.W.T. dengan menggunakan ungkapan
ما
 sebagai ganti nama kepada Allah S.W.T. berpandukan ayat 23, surah al-Syuara':
قال فرعون وما رب العالمين
iaitu Allah disifatkan sebagai apa. Dia seorang jahil tentang agama dan tidak memahami bahasa Arab.

4. Dia menggunakan ungkapan
ما ربك
 yang sebenar tiada lafaz tersebut di dalam hadis-hadis berkaiatan soalan yang ditanya oleh Malaikat Mungkar dan Nakir di dalam kubur, iaitu malaikat menyoal hamba dengan ungkapan
مَن ربك
 sedangkan ayat di atas adalah merupakan ungkapan ayat yang digunakan oleh Firaun terhadap Nabi Musa a.s. yang dinukilkan dalam al-Quran.

5. Ungkapan “
ma rabbuka
” sebenarnya tiada dalam lafaz hadis yang sahih kerana ungkapan yang betul ialah “
man rabbuka
” dan di antara Hadis Nabi s.a.w yang dimaksudkan ialah;

(a)  عن البراء بن عازب حينما تكلم النبي - صلى الله عليه وسلم - عن المؤمن وتعرضه للفتنة في القبر فقال: ((فيأتيه ملكان شديدَا الانتهار، فيَنتهرانه ويُجلسانه،
فيقولان له: مَن ربك؟ ما دينك؟ من نبيك؟
 وهي آخر فتنة تعرض على المؤمن، فذلك حين يقول الله - عز وجل -: ﴿ يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ وَيُضِلُّ اللَّهُ الظَّالِمِينَ وَيَفْعَلُ اللَّهُ مَا يَشَاءُ ﴾ [إبراهيم: 27]، فيقول: ربي الله، وديني الإسلام، ونبيِّي محمد - صلى الله عليه وسلم - فينادي منادٍ من السماء أن صدق عبدي))؛ (السلسلة الصحيحة: 3/1391)

(b) عن أبي قتادة - رضي الله عنه - في قوله تعالى: ﴿ يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ ﴾ [إبراهيم: 27]، قال: "إن المؤمن إذا مات أُجْلس في قبره، فيقال له: مَن ربُّك؟ فيقول: الله - عز وجل، فيقال له: مَن نبيك؟ فيقول: محمد بن عبدالله - صلى الله عليه وسلم - فيقال له ذلك مرات، ثم يُفتح له باب إلى النار، فيقال له: انظر إلى منزلك من النار لو زغت، ثم يُفْتح له باب إلى الجَنَّة، فيقال له: انظر إلى منزلك من الجَنَّة إذ ثبتَّ، وإذا مات الكافر أُجْلس في قبره،
فيقال له: من ربك؟ ومن نبيك؟
 فيقول: لا أدري، كنت أسمع الناس يقولون، فيقال له: لا دريت، ثم يُفْتح له باب إلى الجَنَّة، فيقال له: انظر إلى مجلسك من الجَنَّة لو ثبتَّ، ثم يُفتح له باب إلى النار فيقال له: انظر إلى منزلك من النار إذ زغت، فذلك قوله تعالى: ﴿ يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ ﴾ [إبراهيم: 27]"

6. Dia menggunakan ungkapan "tubuh Allah" yang digunakan dalam pengajarannya. Kenyataan ini adalah tidak layak bagi Allah S.W.T., walaupun beliau menafikan Tuhan adalah sama dengan makhlukNya. Ini kerana Allah S.W.T. tidak berjisim. Perkara ini telah dijelaskan dalam kitab
al-Luma',
karangan Abu Hassan As-Sya'ari (terjemahan), “
Masalah : sekiranya seseorang berkata atau bertanya, "kenapakah kamu mengingkari (tidak menerima) bahawa Allah S.W.T. itu adalah jisim? "Dikatakan (dijawab) baginya, "kami mengingkarinya kerana orang yang berpendapat bahawa Allah s.w.t berjisim (pastinya menisbahkan Allah S.W.T) dengan panjang, lebar dan luas (ini sifat-sifat bagi jisim). "Sedangkan (penisbahan Allah s.w.t) dengan panjang, lebar, luas dan dalam adalah tidak harus (haram kerana menyerupai makhluk). Demikian juga berhimpun dan (bercerai) yang biasanya disebut sebagai ciri-ciri jisim tidak harus (dinisbahkan kepada Allah S.W.T), dan jika dia kehendaki (dengan soalannya tadi), kenapakah tidak kamu namakan dia (Allah S.W.T) itu sebagai jisim walaupun tidaklah ia (Allah S.W.T) itu panjang, lebar an berhimpun? Maka (jawabnya) nama-nama itu tidaklah boleh (disandarkan) kepada kita. Dan tidaklah harus kitanamakan Allah S.W.T itu dengan satu nama yang Allah S.W.T sendiripun tidak menamakan zatNya dengan nama tersebut, dan tidak juga Rasulnya menamakan sebegitu, dan tidak jugaumat Islam ijma' atasnya dan tidak juga atas pengertiannya..."

7. Dia menyatakan zat Allah s.w.t menyelinap masuk atau sebati atau meliputi dengan segala zat yang baharu (kena jadi) berdalilkan dari surah
Al-Nisa’ ayat 126 :

Maksudnya : Dan bagi Allah jualah segala yang ada di langit dan segala yang ada di bumi dan Allah sentiasa meliputi (pengetahuannya dan kekuasannya) akan tiap-tiap sesuatu.

8. Dia memperlekehkan ulama' Usuluddin dan kitab-kitab mereka yang muktabar.

9. Menolak penggunaan kaedah hitungan Ilmu Falak dalam menetukan waktu solat dan puasa sebaliknya menggunakan kaedah melihat
(rukyah)
 semata-mata.

10. Ajaran ini mengandunigi penyelewengan dari sudut Aqidah dan Syariah serta perlu dihalang kerana ia membawa kekeliruan kepada masyarakat berdasarkan kaedah
sadd al-zara'i.
 Pendekatan yang dibawa juga bercanggah dengan pendekatan ulama yang menyatakan bahawa kaedah untuk mengenal Allah S.W.T. mestilah mengikut tahap kemampuan akal manusia. Oleh yang demikian, mana-mana orang Islam yang telah mempelajari dan mengamalkan ajaran Muhammad bin Othman (Tok Mat Janggut) di mana-mana jua berada hendaklah meninggalkannya dan segera bertaubat serta memohon keampunan daripada Allah S.W.T.

Tarikh Warta: 21 Julai 2016

No. Warta: 15

Pembatalan:

Fatwa Mengenai "Ajaran Tok Mat Janggut" yang disiarkan dalam Pemberitahuan Warta No. 157 bertarikh 8 Jun 2000 dibatalkan menurut kuasa subseksyen 50(1) Enakmen 2.


Mesyuarat Jawatankuasa Fatwa Negeri Selangor telah memutuskan seperti berikut:

Pengkid
, iaitu wanita Islam yang berpenampilan dan mempunyai gerak laku serta naluri seksual seperti lelaki adalah haram di sisi Islam.


Barang ‘Luqatah’ adalah barang amanah ke atas Baitulmal yang wajib dipelihara dan dikembalikan apabila dituntut oleh tuan empunyanya dan jika Baitulmal berpuas hati atau mempercayai tiada ada lagi tuntutan ke atas barang ‘Luqatah’ setelah mengambil tindakan-tindakan yang perlu seperti yang digariskan oleh syarak bolehlah ia menggunakannya kepada maslahat orang-orang Islam, itupun kalau ada tuntutan selepas itu maka wajib di atasnya mengembalikan kepada yang memilikinya harga yang senilai dengan barang ‘luqatah ’ itu.

Dengan sebab-sebab yang disebutkan itu maka jawatankuasa berpendapat adalah tiada harus pada syarak diserahkan barang luqatah kepada Tabung Khas Dana Negara itu kerana bila diserahkan maka tiada lagi dapat dikembalikan kepada pemiliknya bila ada tuntutan kelak.


Cadangan melelong barang ‘luqatah’.

Jawatankuasa setelah mengkaji dengan teliti cadangan melelong barang-barang kemas yang diserah kepada Baitulmal bersetuju memberi pendapatnya bahawa tiada halangan bagi Majlis Agama Islam;

    1.    Menjual barang-barang kemas seperti yang disenaraikan itu dengan harga menurut nilai yang munasabah di atas                 anggapannya bahawa tuan-tuan empunya barang itu tiada dapat dikesankan lagi dan tiada akan dituntut lagi yang                 mana barang-barang itu sudah menjadi sebagai “ مال ضائع“.

     2.   Akan hasil penjualan itu permasuk ke dalam Baitulmal untuk dibelanjakan kepada maslahah orang Islam

          (مصالح المسلمين ).

     3.   Hendaklah ada satu senarai yang kemas kini yang menerangkan dengan terperinci tiap-tiap satu barang itu tentang               jenisnya, sifatnya, emas atau perak atau lain-lain logam. Timbangannya, nilaiannya dan sebagainya untuk menjadi               rujukan jika ada timbul tuntutan dari mana-mana orang pada belakang hari.


Mesyuarat Jawatankuasa Fatwa Negeri Selangor (MJKFNS) kali ke-1/2015 yang bersidang pada 3 Mac 2015 bersamaan 12 Jumadal Ula 1436H memutuskan bahawa:

Minyak ikan yang diproses dalam kuantiti yang melibatkan beribu-ribu tan ikan tanpa dibuang perut dan tahinya adalah harus dimakan.


“Bahawa Jawatankuasa Fatwa Negeri Kedah Darul Aman, setelah mengkaji, bersetuju dengan sebulat suara mengharamkan Tariqat An-Naqsyabandiah Al-Aliyyah di bawah pimpinan Syeikh Mohammed Nazim Haqani kerana mendapati ianya bertentangan dengan fahaman akidah Ahlus Sunnah Wal Jamaah dan menyeleweng dari ajaran Islam, pengamal ajaran ini dikehendaki segera bertaubat.”


Bahawasanya

berdasarkan keputusan yang telah diputuskan oleh Mesyuarat Jawatankuasa Fatwa Negeri Kedah Darul Aman yang bersidang pada 26 September 2010, maka inilah diputuskan Fatwa untuk diguna pakai di negeri Kedah Darul Aman seperti yang berikut:

1.       Anak Tidak Sahtaraf mengikut Hukum Syarak ialah:

            (i)           Anak yang dilahirkan di luar nikah sama ada akibat zina, rogol dan dia bukan daripada persetubuhan                                      syubhah atau bukan daripada anak perhambaan.

            (ii)           Anak yang dilahirkan kurang dari 6 bulan 2 lahzah (saat) qamariah dari waktu "imkan ad-dukhul".

            (iii)           Anak yang dilahirkan lebih dari 6 bulan 2 lahzah (saat) qamariah dari waktu "imkan ad-dukhul" selepas                                  akad yang sah dan ada bukti dari segi syarak bahawa anak tersebut ialah anak luar nikah melalui iqrar                                  (pengakuan) mereka yang berkenaan (suami dan isteri tersebut atau salah seorang daripadanya).

  2.        (i)            Anak Tidak Sahtaraf tidak boleh dinasabkan kepada lelaki sama ada lelaki yang menyebabkan                                                kelahirannya atau yang mengaku menjadi bapa kepada anak tersebut. Oleh itu, mereka tidak boleh                                        mewarisi antara satu sama lain, tidak boleh menjadi mahram dan bapa tersebut tidak boleh menjadi wali                                kepada anak tersebut.

             (ii)          Jika lelaki tersebut berkahwin dengan ibu kepada anak tidak sah taraf itu, dan sabit persetubuhan maka                                 hubungan anak tersebut dengan lelaki tersebut adalah seperti anak dengan bapa tiri dan mereka adalah                               mahram.


1.           Bahawa penggantungan apa-apa kaligrafi Islam atau ayat-ayat suci al-Quran atau kalimah-kalimah suci Islam di premis bukan Islam adalah dilarang kerana;
(a) untuk menjaga kehormatan dan kemuliaan;
(b) menggelak daripada unsur-unsur penghinaan, kekeliruan, penipuan atau penyalahgunaan.
2.        Penjualan dan penyimpanan kitab suci al-Quran di premis bukan Islam juga dilarang kerana dibimbangi membawa kepada penghinaan ke atas kehormatan dan kesucian kitab suci tersebut.


Setelah dilihat dan dibahaskan dengan penuh penelitian, maka Jawatankuasa Fatwa Negeri Johor yang bersidang pada 25 Muharram 1438 bersamaan 26 Oktober 2016 telah mengambil keputusan seperti berikut:

i. Mengikut mazhab Syafie, kufu tidak termasuk dalam salah satu daripada syarat-syarat sah sesuatu perkahwinan. Namun begitu, kufu adalah syarat keperluan yang merupakan hak pengantin perempuan dan walinya. Justeru, jika salah seorang tidak bersetuju maka ianya harus memohon fasakh.

ii. Sebelum difasakhkan di mahkamah syariah, perlulah dibuktikan bahawa pemohon hendaklah mempunyai salasilah yang benar dari keturunan Nabi Muhammad ﷺ .

iii. Menjaga dan memuliakan keturunan Nabi Muhammad ﷺ adalah perlu diutamakan, akan tetapi jika bimbang berlaku fitnah dan kerosakan, maka diharuskan pernikahan antara ahlul bait dengan ‘ajam berdasarkan kepada hadis Nabi Muhammad ﷺ :

عن أبي حاتم المزني قال: قال رسول الله ﷺ : إذا أتاكم من ترضون دينه وخلقه فانكحوه إلا تفعلوه تكون فتنة في الأرض وفساد كبير. قالوا يا رسول الله وإن كان فيه؟ قال : إذا جاءكم من ترضون دينه وخلقه فأنكحوه ثلاث مرات ( رواه الترمذي)

Ertinya: Jika datang kepadamu lelaki (untuk meminang anak perempuannmu) yang baik agama dan akhlaknya, maka kahwinkanlah mereka. Kalau tidak berbuat demikian, nescaya berlaku fitnah di muka bumi dan kerosakan besar, para sahabat bertanya: Wahai Rasulullah! Bagaimana kalau dia sudah beristeri? Baginda bersabda: Jika datang kepadamu lelaki (untuk meminang anak perempuan) yang baik agama dan akhlaknya, maka kahwinkanlah mereka. Nabi bersabda sedemikian sebanyak tiga kali.

Juga berdasarkan kaedah:

درء المفاسد مقدم على جلب المصالح

Ertinya: Menolak keburukan didahulukan daripada mengambil kebaikan.

iv. Kufu bukan hanya mengambil kira keturunan sahaja, bahkan sejahtera daripada aib, penghayatan agama, berilmu, berakhlak mulia dan dari segi kerjaya juga perlu dilihat dan diberi perhatian kerana perkara ini juga dikehendaki dalam syara’.

والله اعلم بالصواب


1.           Bahawa Ajaran Millah Abraham@Ibrahim atau seumpamanya adalah menyeleweng dari ajaran Islam berdasarkan elemen-elemen berikut :
(a)
Membawa ajaran Islam baharu.

Ajaran Millah Abraham mendakwa Kerajaan Islam yang dibawa oleh Nabi Muhammad SAW telah lama jatuh sejak tahun 1324 Hijri. Setelah kejatuhan Islam pada 1324 Hijri, pengikut Millah Abraham mendakwa bahawa golongan musyrik termasuk para ulama’ telah membawa ajaran Islam yang palsu dan hendaklah bertaubat dengan memilih kembali deen Millah Abraham @ Ibrahim.
(b)
Mendakwa wujud rasul selepas Nabi Muhammad SAW.
Ajaran ini menafsirkan bahawa Allah SWT mengutuskan rasul dalam kalangan kaum mereka sendiri untuk memudahkan kaum tersebut memahami dan mengajar mereka untuk keluar daripada kesesatan. Maka, Rasul Millah Abraham diutuskan dari kalangan bangsa Melayu Nusantara untuk membaca, menyuci serta mengajar kaum Melayu Nusantara ini mengenai agama yang benar. Rasul yang dimaksudkan oleh kumpulan ini ialah Ahmad Mushaddeq. Maksud
Khataman Nabiyyin
 adalah kesempurnaan
deen
 pada zaman Nabi Muhammad dan bukanlah penutup segala nabi.
(c)
Mencampuradukkan ajaran dalam al-Quran, Bible dan Taurat (Perjanjian Lama).
Selain terjemahan al-Quran, kumpulan ini juga menggunakan kitab Taurat dan Injil (Bible Perjanjian Lama dan Baru) dalam pengajian mereka kerana dalam al-Quran telah membenarkan kitab sebelum al-Quran dan juga menerangkan bahawa kitab Taurat dan Injil sebagai panduan.
(d)
Menyelewengkan Konsep صراط المستقيم (
Sirotol Mustaqim
).

Maksud
صراط المستقيم
 dalam Ajaran Millah Abraham adalah merujuk kepada jalan yang benar, iaitu dengan mengambil pengajaran daripada kitab-kitab Allah dan melalui sejarah di zaman Nabi Musa, Nabi Isa dan Nabi Muhammad. Justeru, hanya satu jalan sahaja yang perlu wujud untuk mengabdi kepada Tuhan, iaitu melalui ajaran Millah Abraham. Pengikut Ajaran Millah Abraham dikehendaki mempelajari kitab-kitab terdahulu juga sebagai sumber pelajaran kerana
sirotol mustaqim
ada ciri-cirinya tersendiri dan perlu dipelajari melalui kitab-kitab Allah.
(e)
Menyelewengkan Konsep Hari Kiamat.

Hari Kiamat dalam Ajaran Millah Abraham adalah merujuk kepada perkataan “qiyam”, iaitu bangkit atau tegak dan tidak ditafsirkan Hari Kiamat adalah hari kehancuran, kerana Hari Kiamat hanya diketahui oleh Allah SWT sahaja. Perkataan qiyam dalam ayat ini merujuk kepada keperluan untuk menegakkan agama. Setelah zaman satu-satu umat telah habis, maka akan ada rasul baharu yang akan menegakkan deen bagi umat pada zaman tersebut. Sistem ini silih berganti sehingga keputusan Allah untuk menamatkan dunia ini.
(f)
Menyelewengkan pemahaman Darussalam atau Syurga
.
Ajaran Millah Abraham berpegang bahawa Darussalam itu ada di atas muka bumi, iaitu ‘Dar’ = tempat atau kehidupan dan ‘as-salam’ = yang mensejahterakan atau damai sejahtera. Maka, Darussalam itu adalah simbol kepada model kehidupan yang damai sejahtera di atas muka bumi yang wujud apabila sistem Tuhan ditegakkan; iaitu melalui Ajaran Millah Abraham.
(g)
Meninggalkan Solat Lima Waktu dan Solat Jumaat.

Pengikut Ajaran Millah Abraham tidak melaksanakan Solat Fardu yang diwajibkan ke atas semua mukallaf. Mereka mengatakan solat itu merujuk kepada ”sillah”, iaitu hubungan dengan ajaran Millah. Makna lain ialah bersungguh-sungguh menegakkan deen melalui Millah Abraham, bukan maksud solat yang dilakukan oleh orang Islam.
2.        Oleh itu mana-mana orang Islam adalah diharam dan dilarang:
(a) berpegang dan beramal dengan ajaran Millah Abraham@Ibrahim. Mana-mana orang Islam yang telah berbai’ah atau mengamalkan fahaman dan ajaran ini hendaklah segera bertaubat kepada Allah SWT;
(b) Semua bentuk pengajaran, penerbitan dan pengedaran bahan-bahan ajaran Millah Abraham@Ibrahim melalui apa jua medium hendaklah disekat, dihenti dan diharamkan serta merta.


Setelah dilihat dan dibahaskan dengan penuh penelitian, maka Jawatankuasa Fatwa Negeri Johor yang bersidang pada 25 Muharram 1438 bersamaan 26 Oktober 2016 telah mengambil keputusan seperti berikut:

Tidak bersetuju dengan rawatan pembedahan batin kerana:

i. Ketiadaan bukti yang jelas dari segi pengiktirafan kepakaran untuk merawat pesakit.

ii. Adanya unsur penggunaan jin bagi tujuan rawatan.

iii. Ketidakpastian dari segi penyampaian maklumat kepada pesakit. Berlaku percanggahan dalam

pemberian maklumat antara kenyataan dalam blog pusat rawatan tersebut dengan jawapan yang

diberikan pengamal dalam sesi temubual yang dijalankan oleh bahagian penyelidikan.

iv. Kaedah rawatan yang tidak menepati syara’ yang boleh menimbulkan fitnah iaitu percampuran

tempat rawatan lelaki dan perempuan tanpa penghadang, sentuhan perawat lelaki ke atas pesakit

perempuan dan pendedahan aurat.

والله اعلم بالصواب


Setelah dilihat dan dibahaskan dengan penuh penelitian, maka Jawatankuasa Fatwa Negeri Johor yang bersidang pada 25 Muharram 1438 bersamaan 26 Oktober 2016 telah mengambil keputusan seperti berikut:

Hukum pengguguran kandungan ibu hamil yang dijangkiti virus zika adalah seperti berikut:

i. Ibu hamil yang dijangkiti virus zika adalah dilarang menggugurkan kandungan atau janin. Walaubagaimanapun, sekiranya dengan meneruskan kandungan tersebut boleh membahayakan nyawa ibu maka ianya diharuskan dengan darurat.

ii. Sekiranya kandungan atau janin yang dijangkiti virus zika boleh membawa kepada kecacatan yang teruk, dan ia belum mencapai usia 120 hari, maka ia harus digugurkan dengan alasan hajat dan maslahah.

iii. Dalam membuat pertimbangan untuk mengugurkan kandungan atau janin yang dijangkiti virus zika ini hendaklah memenuhi syarat-syarat berikut:

a.      Mendapat pengesahan pakar-pakar perubatan yang dipercayai.

b.     Pengguguran tidak membawa kepada kemudaratan yang lebih teruk.

c.      Keputusan dibuat secara
“case by case”.

d.     Mendapat persetujuan pasangan atau waris perempuan.

والله اعلم بالصواب


Setelah dilihat dan dibahaskan dengan penuh penelitian, maka Jawatankuasa Fatwa Negeri Johor yang bersidang pada 25 Muharram 1438 bersamaan 26 Oktober 2016 telah mengambil keputusan seperti berikut:

i. Kandungan zikir, selawat dan tahlil yang terdapat di dalam pengamalan tarikat Ahmadiyyah Idrisiyyah tidak bertentangan dengan unsur-unsur aqidah Ahli Sunnah Wal Jamaah.

ii. Aspek berkaitan kepercayaan dan amalan dalam tarikat Ahmadiyyah Idrisiyyah yang diamalkan oleh semua cabang tarikat Ahmadiyyah Idrissiyah di Malaysia tidak bertentangan dengan prinsip aqidah dan syariat Islam dalam kerangka Ahli Sunnah Wal Jamaah.

والله اعلم بالصواب


Setelah berbincang dari setiap sudut dan aspek, maka Jawatankuasa Fatwa Negeri Johor yang bersidang pada 21 Dzulqaedah 1437 bersamaan 24 Ogos 2016 telah membuat keputusan seperti berikut:

i.       Menurut pandangan mazhab Syafie yang masyhur, tidak boleh diberikan daging korban sama ada korban sunat atau korban wajib kepada orang bukan Islam kerana ibadah korban adalah ketaatan kepada Allah Ta’ala. Pandangan yang masyhur ini adalah menjadi pegangan yang asas oleh Jawatankuasa Fatwa Negeri Johor dalam masalah ini.

ii.     Walaubagaimanapun, sekiranya daging korban sunat tersebut dimasak kemudian dijamu sebagai salah satu hidangan dalam majlis kenduri atau sebagai bekal untuk dijamu bersama rakan sekerja dipejabat, yang mana mereka terdiri daripada orang bukan Islam yang dikenali dengan sifat baik dan ramahnya dengan masyarakat Islam, maka dalam masalah ini bolehlah berpegang dengan pandangan ulama’ dalam mazhab Syafie seperti Imam Nawawi rahimahullah yang berpandangan bahawa dibolehkan daging korban sunat untuk diberi makan kepada kafir dzimmi yang miskin. Pandangan ini juga adalah pandangan sebahagian ulama’ mazhab Hanafi, bahkan dalam mazhab Hanbali harus dihadiahkan kepada orang kafir.

iii.   Namun dalam masalah agihan daging korban, hendaklah didahulukan kepada masyarakat Islam setempat yang memerlukan. Sekiranya terdapat lebihan daging yang tidak dikehendaki oleh masyarakat Islam dan dalam masa yang sama terdapat kafir dzimmi yang miskin yang dikenali dengan sifat baik dan ramahnya dengan masyarakat Islam, maka bolehlah daging korban sunat tersebut diberikan kepada mereka atas konsep da’wah dan siasah syari’ah yang mana amalan ini bertepatan dengan ayat al-Quran yang menganjurkan berbuat baik kepada orang bukan Islam sebagaimana firman Allah Ta’ala dalam surah al-Mumtahanah ayat 8:

Ertinya: Allah tidak melarang kamu daripada berbuat baik dan berlaku ‘adil kepada orang yang tidak memerangi kamu kerana agama (kamu), dan tidak mengeluarkan kamu dari kampung halaman kamu, sesungguhnya Allah mengasihi orang yang berlaku ‘adil.

Memberi daging korban

sunat kepada kafir dzimmi yang miskin yang dikenali dengan sifat baik dan ramahnya dengan masyarakat Islam adalah termasuk dalam berbuat baik yang dibenarkan oleh Allah Ta’ala sebagaimana yang terkandung dalam ayat di atas.

Selain itu, terdapat juga hadis yang boleh dijadikan sandaran untuk menyatakan bahawa pemberian daging korban sunat kepada kafir dzimmi adalah termasuk dalam berbuat baik yang dibenarkan oleh syara’ ialah sebuah hadis daripada Abdullah Bin ‘Amru al-‘Ash r.a. yang mana telah menyembelih seekor kambing buat ahli keluarganya lalu beliau berkata: Adakah kamu telah menghadiahkan daging tersebut kepada jiran kita yahudi? (beliau menanyakannya sebanyak dua kali) kerana sesungguhnya aku telah mendengar Rasulullah ﷺ bersabda:

ما زال جبريل يوصيني بالجار حتى ظننت أنه سيورثه

Ertinya: Jibril sentiasa mewasiatkan kepada aku (berbuat baik) kepada jiran sehingga aku menyangka mereka menjadi sebagai pewaris

والله اعلم بالصواب


Setelah dilihat dengan penuh teliti, maka Jawatankuasa Fatwa Negeri Johor yang bersidang pada 21 Muharram 1439 bersamaan 11 Oktober 2017 telah mengambil keputusan seperti berikut:
“Berdasarkan kepada pendapat Imam as-Syafie bahawa harta pusaka si mati boleh terhak kepada Baitul Mal yang ditadbir urus dengan baik seperti yang ada sekarang. Justeru, Baitul Mal adalah pewaris pusaka harta si mati yang tidak mempunyai waris dan juga mempusakai bagi harta pusaka yang tidak dapat dihabisi oleh waris.”.
والله اعلم بالصواب


Mesyuarat Khas Jawatankuasa Fatwa Negeri Terengganu Kali Pertama Tahun 2018 yang bersidang pada 13 Syawal 1439H bersamaan 27 Jun 2018 telah bersetuju sebulat suara membuat keputusan:

           Amalan serta ajaran yang dibawa oleh Ismail bin Awang Mohd Sidek adalah bercanggah dengan akidah Ahli Sunnah wal Jamaah dan menyalahi syariat Islam. Antaranya ialah mengandungi elemen-elemen seperti berikut:

1.   Mendakwa kalimah syahadah yang diterima terus daripada Allah s.w.t.

2.   Kalimah ‘Muhammad’ dalam kalimah syahadah merujuk kepada dirinya sendiri.

3.   Menyeleweng dan mengelirukan masyarakat berkaitan akidah seperti:

a. Allah s.w.t. berhasrat dan berhajat kepada penciptaan makhlukNya;

b. Allah s.w.t. pernah tidak bernama Allah sebelum ini; dan

c. Ilmu Martabat Alam Tujuh lebih tua sehari dari Allah.

4. Menyeleweng dan mengelirukan masyarakat dalam memahami perkara-perkara berkaitan Fiqh Ibadah seperti:

a. Mendakwa asal usul sembahyang adalah dari perkataan ‘Alhamdu’;

b. Makmum sembahyang fardu boleh ikut imam solat jenazah,

c. Sujud sahwi satu kali sahaja sunat dilakukan selepas tahiyyat akhir sebelum

atau selepas salam; dan

d. Dibolehkan nikah batin antara lelaki dan perempuan sebagaimana berikut:

   i. Lelaki hak ar-Rahman (mengeluarkan berjuta-juta sperma);

   ii. Perempuan hak ar-Rahim (memilih beberapa benih sahaja);

   iii. Wali (Allah s.w.t);

   iv. Saksi (Malaikat Rakib dan Atid);

   v. Ijab Qabul (jimak yang bersyarat); dan

   vi. Mahar (kelazatan suami dan isteri).

5.   Ajaran silat yang dibawa oleh Ismail bin Awang Mohd Sidek menyalahi syariat Islam kerana setiap anak muridnya dikehendaki mengamalkan satu ritual membuka langkah silat dan membaca beberapa ayat yang dikatakan ‘ilmu haq’ jika ingin beramal di rumah tanpa kehadiran Ismail bin Awang Mohd Sidek. Ilmu silat Ismail bin Awang Mohd Sidek ini diambil dari Tok Ayah Hassan (Hasan Anak Rimau).

6.   Risalah atau pengajaran Ismail bin Awang Mohd Sidek mempunyai persamaan dengan buku Hakikat Insan karangan Haji Ahmad Laksamana bin Omar yang telah diharamkan oleh Kementerian Dalam Negeri pada 5 November 1992.

7.   Orang Islam di Negeri Terengganu hendaklah menjauhi amalan ini dan haram berpegang serta beramal dengannya. Mana-mana orang Islam di Negeri Terengganu yang telah mengamalkan amalan ini hendaklah segera bertaubat kepada Allah s.w.t..

8.   Mana-mana orang Islam di Negeri Terengganu yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuatkuasa di Negeri Terengganu.

           Keputusan ini dibuat berdasarkan Kitab Mughni al-Muhtaj ila Ma’rifah Maani Alfaz al-Minhaj, jilid 1, muka surat 295, 485-486, 570, jilid 2, muka surat 229, Kitab Fiqh as-Sunnah, jilid 1, muka surat 190 dan Mukhtasar Tafsir Ibnu   Kathir, jilid 3, muka surat 100.


Mesyuarat Jawatankuasa Fatwa Negeri Pulau Pinang Bil. 2/2005 yang bersidang pada 5 April 2005 telah membincangkan mengenai Wanita Haid Hadir Mendengar Ceramah Agama Dalam Masjid Atau Di Balai Lintang. Mesyuarat memutuskan seperti berikut:

(i) Wanita yang berada dalam keadaan haid di dalam masjid untuk mendengar ceramah adalah haram.

(ii) Wanita yang berada dalam keadaan haid di balai lintang, dan sekiranya balai lintang tersebut tidak disifatkan sebagai masjid maka tidak haram.

(iii) Balai Lintang tersebut hendaklah ditentukan statusnya dengan merujuk kepada pelan pembangunan.


Mesyuarat Khas Jawatankuasa Fatwa Negeri Terengganu Kali Pertama Tahun 2018 yang bersidang pada 13 Syawal 1439H bersamaan 27 Jun 2018 telah bersetuju dan sebulat suara membuat keputusan sebagaimana berikut:

i. Menjadi kufur sekiranya beriktikad doa atau ayat di dalam ‘Yaasin Fadhilat’ sebahagian dari al-Quran.

ii. Menjadi kufur sekiranya sengaja mengubah kandungan ayat al-Quran.

iii. Orang Islam di Negeri Terengganu hendaklah menjauhi amalan membaca ‘Yaasin Fadhilat’ dan dilarang berpegang serta beramal dengannya.

iv. Dilarang memiliki buku ‘Yaasin Fadhilat’ dan haram beramal mengikut apa yang terkandung di dalam buku ini.

v. Mana-mana orang Islam di Negeri Terengganu yang telah mengamalkan amalan bacaan ini hendaklah segera bertaubat kepada Allah s.w.t.

vi. Mana-mana orang Islam di Negeri Terengganu yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuatkuasa di Negeri Terengganu.

           Keputusan ini dibuat berdasarkan Kitab Tafsir Munir, jilid 5, muka surat 99, kitab al-Syifa bi Ta’rif Huquk al-Mustafa, jilid 2, muka surat 304-305 dan kitab al-Taqrir wa al-Tahbir, jilid 2, muka surat 215.


Kertas ini telah dibincang dalam Mesyuarat Ahli-ahli Jawatankuasa Fatwa Negeri Sarawak kali ke 2 yang bersidang pada 23 November 1996. Akhir-akhir ini pengaruh Syiah semakin berleluasa di Malaysia. Rentetan daripada itu, keputusan tersebut dibincangkan lagi di dalam Mesyuarat Khas Lembaga Fatwa Negeri Sarawak pada 3 November 2011 dan mesyuarat sebulat suara bersetuju agar sighah ini dicadangkan untuk diwartakan. Sighah tersebut adalah seperti berikut:-
1.      Semua Mazhab Syiah dari golongan apapun tidak boleh diterima untuk diamalkan oleh orang Islam di Sarawak.
2.      Menetapkan bahawa umat Islam di Sarawak hendaklah hanya mengikut ajaran Islam yang berasaskan pegangan Ahli Sunnah Wal Jamaah dari segi Akidah, Syariah dan Akhlak.
3.      Menyokong dan menerima cadangan pindaan Perlembagaan Persekutuan dan Perlembagaan Negeri-Negeri bagi memperuntukkan dengan nyata bahawa agama bagi Persekutuan dan Negeri-Negeri hendaklah agama Islam yang berasaskan pegangan Ahli Sunnnah Wal Jamaah dari segi Akidah, Syariah dan Akhlak.
4.      Memperakukan pindaan kepada semua undang-undang Negeri yang berhubung dengan Hukum Syarak bagi menyelaraskan takrif â€œHukum Syarakâ€ atau â€œUndang-Undang Islam' seperti berikut :
         â€œHukum Syarakâ€
 atau
â€œUndang-Undang Islamâ€
ertinya Undang-Undang Islam yang berasaskan pegangan Ahli Sunnah Wal Jamaah dari segi Akidah, Syariah dan Akhlak.
5.     Memperakukan bahawa ajaran Islam yang lain daripada pegangan Ahli Sunnah Wal Jamaah adalah bercanggah dengan Hukum Syarak dan Undang-Undang Islam dan dengan demikian penyebaran apa-apa ajaran yang lain daripada pegangan Ahli Sunah Wal Jamaah adalah diharamkan.
6.     Menetapkan bahawa semua umat Islam di negeri ini adalah tertakluk kepada Undang-Undang Islam dan Hukum Syarak yang berasaskan kepada ajaran Ahli Sunnah Wal Jamaah.
7.     Menetapkan bahawa penerbitan, penyiaran dan penyebaran apa-apa buku, risalah, filem, video dan lain-lain berhubung dengan ajaran Islam yang bertentangan dengan pegangan Ahli Sunnah Wal Jamaah adalah diharamkan.
8.     Meletakkan perkataan Islam yang berlandaskan aqidah Ahli Sunnah Wal Jamaah dalam Ordinan Majlis Islam (Pemerbadanan).
9.     Menubuh sebuah jawatankuasa untuk mengawal ajaran bukan Ahli Sunnah Wal Jamaah.
10.   Memperhebatkan dakwah dan penerangan berasaskan pegangan aqidah Ahli Sunnah Wal Jamaah.
11.   Menerbit risalah penerangan mengenai ajaran Syiah.


Keputusan: (
Sighah
)

Mesyuarat Khas Lembaga Fatwa Negeri Sarawak pada 7 Zulhijjah 1432H/ 3 November 2012M sebulat suara menerima hukum seperti yang diputuskan dalam Muzakarah tersebut bahawa hukum meroboh masjid dengan tujuan
membangun semula masjid dan pusat komersial atau lain-lain adalah harus dengan mengambil kira syarat-syarat yang berikut:-

a.  KETAQWAAN

Mengutamakan adab dan tingkah laku semasa berada di dalam Masjid dan Surau serta persekitarannya. Sebagaimana firman Allah S.W.T. :

Maksudnya:

“
...sesungguhnya masjid yang telah didirikan di atas dasar taqwa dari mula (wujudnya), sudah sepatutnya engkau sembahyang padanya, di dalamnya ada orang-orang yang suka (mengambil berat) membersihkan (mensucikan) dirinya; dan Allah Mengasihi orang-orang yang membersihkan diri mereka (zahir dan batin)”.

(Surah at-Taubah :108)

b.  KEBERSIHAN

Memiliki rasa kesedaran dan tanggungjawab dalam aspek kebersihan diri, pakaian serta persekitaran Masjid dan Surau.

c.   KECERIAAN

Menjaga keceriaan Masjid dan Surau yang meliputi kekemasan dan susun atur peralatan.

d.   KESELAMATAN

Memastikan harta benda dan ruang Masjid dan Surau digunakan dengan rasa penuh tanggungjawab dan amanah; dan

memastikan diri dan hak milik peribadi dalam keadaan selamat dan terjaga.

e.   KEPATUHAN

Memastikan peraturan yang telah ditetapkan oleh pihak Masjid dan Surau dari semasa ke semasa dipatuhi.

Aktiviti perniagaan atau lain-lain yang hendak dijalankan di kawasan masjid mestilah menjalankan perniagaan yang halal dan tidak bercanggah dengan hukum syarak dalam apa sahaja bentuk sebagaimana dalam sebuah hadis:-

???? ????? ?????? ???? ???????????? ???? ??????? ?????? ???? ????????? ?????: ???????? ???????? ???? ??? ???? ???? ???? ????????: (( ????? ????????? ??????? ??????? ????????? ??????? ????????????? ???????? ????????????? ?? ????????????? ???????? ????????? ?????? ??????? ???????????? ?????? ??????????? ?????????? ?????????? ?????? ?????? ??? ???????????? ?????? ??? ????????? ??????? ??????? ?????? ??????? ??????? ???? ???????? ??????. ????? ??????? ??????? ?????? ?????? ????? ????? ????? ????? ???????????. ????? ??????? ??? ????????? ???????? ????? ???????? ?????? ????????? ??? ? ??????? ???????? ???? ????????? ??? ? ????? ?????? ?????????)).

Maksudnya:

"Dari Abu Abdullah An-Nu'man bin Basyir R.A. katanya: saya telah mendengar Rasulullah S.A.W. bersabda: 'Sesungguhnya yang halal itu terang (jelas) dan yang haram itu terang, dan di antara keduanya pula terdapat perkara-perkara yang syubahat (tidak terang halal atau haramnya) yang tiada diketahui oleh orang ramai. Orang yang memelihara dirinya dari perkara-perkara yang syubhat itu adalah seperti orang yang melindungi agama dan kehormatan dirinya. Orang yang tergelincir ke dalam perkara syubhat itu akan tergelincir masuk ke dalam perkara haram. Laksana seorang pengembala di pinggir sebuah tempat larangan, yang akhirnya lalai dan masuk ia ke dalam tempat larangan itu. Adapun bagi setiap raja sebuah tempat larangan, dan tempat larangan Allah itu adalah perkara-perkara yang diharamkanNya. dan ketahuilah pada setiap jasad itu seketul daging. Andainya ia baik, baiklah seluruh jasad itu dan sekiranya ia rosak maka rosaklah seluruh jasad itu. Itulah hati(jantung). '

(Hadis Riwayat Bukhari dan Muslim)

Hasil, pulangan atau manfaat daripada aktiviti perniagaan dan lain-lain untuk tujuan khairat.

Pembangunan semula tapak masjid atau surau hendaklah mengambil kira kedudukan tanah wakaf tersebut sama ada wakaf am atau wakaf khas.


Mesyuarat Jawatankuasa Perunding Hukum Syarak Negeri Pahang Kali Ke-6/2011, Pada 30 Disember 2011 memutuskan
 :
Setiap minuman arak adalah mengandungi alkohol. Walaubagaimanapun bukan semua alkohol itu adalah arak. Alkohol yang diperolehi dari proses pembuatan arak, hukumnya haram dan najis.
Manakala alkohol yang diperolehi bukan melalui proses pembuatan arak hukumnya tidak najis, tetapi haram (tidak boleh) diminum dalam bentuk aslinya kerana ia adalah racun dan boleh membunuh
Minuman ringan yang boleh diproses/dibuat bukan dengan tujuan untuk menghasilkan arak dan mempunyai alkohol di bawah aras 1%v/v adalah harus (boleh) diminum.
Manakala minuman ringan yang dibuat dengan niat dan cara yang sama seperti proses membuat arak, samada mengandungi banyak atau sedikit alkohol atau alkoholnya disuling adalah haram diminum.
Makanan atau minuman yang mengandungi alkohol secara semulajadi seperti buah-buahan, kekacang atau bijirin serta perahannya, atau alkohol yang terkandung itu terjadi secara sampingan semasa proses pembuatan makanan atau minuman adalah tidak najis dan harus (boleh) dimakan/diminum.
Makanan atau minuman yang mengandungi bahan perisa atau pewarna yang mengandungi alkohol untuk tujuan penstabilan adalah harus (boleh) digunakan sekiranya alkohol itu bukan dihasilkan dari proses pembuatan arak dan kuantiti alkohol dalam produk akhir itu adalah tidak memabukkan dan kadar alkohol tidak melebihi 0.5%.
Ubat-ubatan dan pewangi yang mengandungi alkohol sebagai bahan pelarut adalah tidak najis dan diharuskan sekiranya alkohol tersebut bukan diambil melalui proses pembuatan arak.
Sumber:
http://mufti.pahang.gov.my/index.php/perkhidmatan/bahagian-fatwa/keputusan-fatwa/23-keputusan-fatwa-2011/77-penentuan-kandungan-alkohol-yang-dibenarkan-dalam-makanan-dan-minuman


Mesyuarat Lembaga Fatwa Negeri Sarawak kali ke 25 pada
13 Syaaban 1435H/ 12 Jun 2014M
sebulat suara menerima sighah keputusan seperti berikut:

Setelah meneliti keterangan, hujah-hujah dan pandangan yang dikemukakan, mesyuarat berpandangan bahawa cochineal adalah jenis serangga (kumbang betina) yang tidak membahayakan dan zat pewarna yang dihasilkan daripada cochineal boleh dimanfaatkan oleh manusia. Dari segi perundangan negara, Peraturan-Peraturan Makanan 1985 telah menetapkan bahawa pewarna carmine yang diperolehi dan dihasilkan daripada cochineal adalah dibenarkan berdasarkan Amalan Pengilangan Yang Baik (GMP).
Mesyuarat juga menegaskan bahawa Jumhur Fuqaha’ sepakat menetapkan bahawa bangkai serangga yang darahnya tidak mengalir adalah suci, dan pewarna cochineal adalah diperolehi daripada serangga cochineal yang telah mati di mana darahnya tidak mengalir.
Berdasarkan ketetapan tersebut, mesyuarat bersetuju memutuskan bahawa penggunaan bahan pewarna cochineal dalam makanan, minuman dan barang gunaan adalah diharuskan dan kadar penggunaan yang dibenarkan adalah mengikut ketetapan pihak Kementerian Kesihatan Malaysia selagi mana ia tidak mendatangkan kemudharatan.


Mesyuarat Lembaga Fatwa Negeri Sarawak kali ke 25 pada 13 Syaaban 1435H/ 12 Jun 2014M sebulat suara menerima
sighah keputusan seperti berikut:

Wang caruman KWSP tidak boleh dianggap sebagai harta sepencarian dan menetapkan wang tersebut sebagai harta pusaka yang perlu dibahagikan mengikut
hukum faraid.


Mesyuarat Lembaga Fatwa Negeri Sarawak kali ke 25 pada
13 Syaaban 1435H/ 12 Jun 2014M
 sebulat suara menerima sighah keputusan seperti berikut:
1.Sabun yang mengandungi unsur tanah liat boleh digunakan untuk melakukan sertu/ samak najis mughallazah dengan syarat tanah tersebut suci dan peratusan kandungan tanah dalam sabun melebihi daripada bahan-bahan yang lain serta kaedah samak tersebut dilakukan mengikut syarak.
Keterangan/Hujah:
i. Masyarakat Islam di Malaysia mengamalkan mazhab Syafi’i dalam kebanyakan urusan peribadatannya. Oleh itu
amalan sertu/ samak
 sebanyak
tujuh kali
 yang salah satu daripadanya menggunakan tanah telah diterima pakai secara umum oleh masyarakat, sama ada untuk menyucikan najis
mughallazah
 yang terkena pada badan, pakaian, rumah dan sebagainya.
Hadis Nabi S.A.W.:
“Bersihkanlah bekas makanan kamu yang dijilat anjing dengan tujuh kali basuhan dan yang pertama daripadanya dengan tanah”.
ii.
Berdasarkan zahir hadis
 hukum menyamak dengan tanah pada tempat yang terkena najis
mughallazah
, Nabi Muhammad S.A.W. tidak memperincikan bentuk dan keadaan tanah yang boleh digunakan untuk menyucikan najis
mughallazah
. Ini seolah-olah menunjukkan semua jenis tanah yang ada di atas muka bumi ini boleh digunakan untuk menyamak.
Imam Al-Sharbini
 menyebutkan semua jenis tanah sekalipun debu pasir. Tanah yang
dicampur dengan benda asing
tidaklah menjadi halangan asalkan ia tidak mengubah keaslian tanah dan suci.
iii. Dalam kehidupan yang moden pada hari ini, penemuan-penemuan baru yang masih berteraskan prinsip Islam seperti penciptaan sabun sertu/ samak wajar dihargai kerana tujuannya untuk memberi kemudahan kepada umat Islam di mana saja berada.
iv. Dari aspek tanah yang digunakan, Rasulullah S.A.W. tidak pernah menyatakan lapisan tanah yang ke berapa perlu digunakan kerana pada asasnya tanah atau pasir adalah suci.
v.  Bagi umat Islam yang tinggal di luar negara dan mudah terdedah dengan najis-najis
mughallazah
, penggunaan sabun ini adalah satu alternatif kepada penggunaan tanah yang kadang-kadang sukar diperolehi.
vi. Walaupun sabun ini dibenarkan untuk tujuan sertu/ samak bagi menggantikan tanah, tetapi kaedah pelaksanaan sertu/ samak tersebut masih terikat dengan hukum syarak.
vii. Penggunaan sabun tersebut dibenarkan dengan syarat pada urufnya kandungan tanah melebihi daripada bahan-bahan yang lain.
2.Mesyuarat mencadangkan proses penentuan kandungan sama ada sabun tersebut boleh digunakan untuk tujuan sertu/ samak adalah dibawah kawalan Bahagian Halal dalam mengeluarkan sijil halal. Oleh itu pengusaha sabun tersebut hendaklah terlebih dahulu mendapatkan sijil halal daripada Jabatan Agama Islam Sarawak.


Mesyuarat Jawatankuasa Perunding Hukum Syarak Negeri Pahang Kali Ke-6/2011, pada 30 Disember 2011 memutusakan Qurban dan Aqiqah ke atas haiwan yang diimport yang tidak diketahui umurnya adalah :
Mesyuarat bersetuju memutuskan bahawa hukum Qurban dan Aqiqah ke atas haiwan yang diimport adalah berdasarkan hukum yang telah disepakati oleh para fuqaha’, iaitu bagi anak kambing muda ianya sesuai untuk dijadikan qurban apabila umurnya
Sumber:
http://mufti.pahang.gov.my/index.php/perkhidmatan/bahagian-fatwa/keputusan-fatwa/23-keputusan-fatwa-2011/80-hukum-qurban-dan-aqiqah-ke-atas-haiwan-yang-tidak-diketahui-umurnya


Mesyuarat Lembaga Fatwa Negeri Sarawak kali ke 24 pada 10 Jamadilawal 1435H/ 12 Mac 2014M sebulat suara menerima garis panduan seperti berikut:

Garis Panduan Pengurusan Zakat Asnaf Riqab Dan Gharimin
Negeri Sarawak
Satu garis panduan bagi memberi panduan kepada Tabung Baitulmal Sarawak berkaitan agihan zakat kepada asnaf
riqab
 dan
gharimin s
ebagaimana diputuskan oleh Mesyuarat Lembaga Fatwa Negeri Sarawak Kali Ke-24 pada 10 Jamadilawal 1435H bersamaan 12 Mac 2014M
seperti berikut
:
"Berdasarkan pembentangan hasil kajian yang telah dilaksanakan oleh Kumpulan Penyelidik daripada Universiti Teknologi Malaysia dan meneliti fakta-fakta dan hujah-hujah yang dikemukakan oleh penyelidik, Muzakarah berpuashati dan bersetuju menerima hasil kajian dan Garis Panduan Pengurusan Zakat Asnaf Riqab Dan Gharimin: Satu Analisis Kontemporari yang telah dikemukakan oleh pihak penyelidik .

BAHAGIAN I
PERMULAAN

Tajuk ringkas

(1)   Garis panduan ini bolehlah dinamakan sebagai Garis Panduan Pengurusan Zakat Asnaf Riqab Dan Gharimin Negeri Sarawak.

Tafsiran

(2)  Dalam garis panduan ini, melainkan jika konteksnya menghendaki makna yang lain:

“Baitulmal”
 ertinya kumpulan wang yang ditubuhkan di bawah seksyen 45, Ordinan Majlis Islam Sarawak, 2001.

”Gharim”
 ertinya

golongan yang layak mendapat bantuan zakat daripada asnaf gharimin iaitu individu yang berhutang untuk keperluan diri dan tanggungannya, Individu yang berhutang untuk keperluan masyarakat umum, individu yang menjadi penjamin dan individu yang ditimpa musibah seperti bencana alam.

”Hamba mukatab”
 ertinya

hamba yang dijanjikan oleh tuannya boleh dibebaskan dengan syarat membayar sejumlah wang. Harta zakat diberikan kepada tuan kepada hamba tersebut bagi melangsaikan hutang tebusan tersebut.

“Hamba sahaya”

ertinya hamba yang dibeli menggunakan harta zakat, kemudian dia dimerdekakan.

“Hutang”
 ertinya

hutang untuk keperluan yang dibenarkan oleh syarak dan bukan hutang pada perkara dosa, maksiat, atau
safah
 (melebihi keperluan).

”Individu yang berhutang untuk keperluan diri dan tanggungannya”

ertinya

golongan orang fakir yang sangat memerlukan, orang berhutang yang tidak mampu membayar hutangnya, dan orang yang menanggung kos bayaran diyat (denda gantian dalam hukuman qisas)."

“Individu yang berhutang untuk keperluan masyarakat umum”

ertinya seorang yang menganggung satu tanggungan (seperti membayar diyat pihak yang berkonflik atau menanggung ganti rugi daripada konflik)
,
 seorang yang ditimpa wabak penyakit sehingga habis hartanya dan seorang yang ditimpa bencana.

“Individu yang ditimpa musibah seperti bencana alam”
 ertinya

seseorang yang hartanya rosak kerana banjir, juga rosak kerana terbakar, dan seseorang yang mempunyai ahli keluarga tetapi dia tidak memiliki harta, lalu dia berhutang untuk memberi nafkah kepada ahli keluarganya."

“Orang Islam yang dieksploitasi sehingga diperhambakan”

ertinya

individu beragama Islam yang dikuasai oleh seseorang atau organisasi secara paksa yang diperlakukan secara tidak adil untuk manfaat pihak yang menguasai serta individu yang dikuasai itu tidak memiliki kebebasan mengurus keperluan diri. Contohnya, orang yang ditawan oleh musuh, diculik, buruh paksa, mangsa pemerdagangan orang, buruh kanak-kanak, orang yang dieksploitasi untuk menjadi pekerja seks, orang yang dieksploitasi kerana bebanan hutang.

“Penjamin”
 ertinya seseorang yang dapat memenuhi keperluan undang-undang untuk menjadi seorang penjamin dan bertanggungjawab membayar hutang peminjam jikalau beliau mungkir.

”Riqab”

ertinya

golongan yang layak mendapat bantuan zakat daripada asnaf riqab iaitu hamba mukatab, hamba sahaya dan orang Islam yang dieksploitasi sehingga diperhambakan.

”Undang-Undang Islam”
 ertinya Undang-Undang Islam mengikut Mazhab Shafie atau mengikut mana-mana satu Mazhab Maliki, Hanbali atau Hanafi sebagaimana yang ditetapkan oleh Majlis.

”Zakat”
 ertinya cukai daripada harta dan pendapatan seseorang orang Islam yang kena dibayar mengikut Undang-Undang Islam.
BAHAGIAN II
ASNAF RIQAB

Golongan Yang Layak

(3)  Seseorang yang layak mendapat bantuan zakat daripada asnaf riqab hendaklah terdiri daripada golongan:
(a)
Hamba mukatab;
(b)
Hamba sahaya; dan
(c)
Orang Islam yang dieksploitasi sehingga diperhambakan.

Syarat Kelayakan

(4)  Seseorang yang layak mendapat bantuan zakat daripada golongan seperti dalam perkara
3 (a), (b)
 dan
(c)
 mestilah memenuhi syarat-syarat berikut:
(a)    beragama Islam;
(b)    memerlukan kepada bantuan kewangan;
(c)    dengan kehendak sendiri mahu keluar daripada eksploitasi;
(d)   dieksploitasi oleh individu lain, bukan terjerumus ke dalam kancah belenggu dengan kehendak diri sendiri; dan
(e)    bertujuan untuk menghapuskan penindasan dan eksploitasi terhadap asnaf riqab.

BAHAGIAN III
ASNAF GHARIMIN

Golongan Yang Layak

(5) Seseorang yang layak mendapat bantuan zakat daripada asnaf gharimin hendaklah terdiri daripada golongan:
(a) individu yang berhutang untuk keperluan diri dan tanggungannya;
(b) individu yang berhutang untuk keperluan masyarakat umum;
(c) individu yang menjadi penjamin; dan
(d) individu yang ditimpa musibah seperti bencana alam.

Syarat Kelayakan

(6) Seseorang yang layak mendapat bantuan zakat daripada golongan seperti dalam perkara
5 (a), (b) (c)
 dan
(d)
 mestilah memenuhi syarat-syarat berikut:
(a) Islam;
(b) Merdeka;
(c) telah sedia berhutang sama ada berhutang untuk keperluan diri, ahli keluarga, atau masyarakat, juga menjadi penjamin hutang;
(d) hutang tersebut adalah untuk keperluan yang dibenarkan oleh Undang-undang Islam;
(e) fakir iaitu tidak mempunyai sumber kewangan yang mencukupi untuk melangsaikan hutang; dan
(f)  menjadi penjamin kepada yang berhutang

BAHAGIAN IV
PELBAGAI

Tanggungjawab Tabung Baitulmal Sarawak

(7)  Bagi memastikan seseorang pemohon itu tergolong di dalam
asnaf riqab
 dan
asnaf gharimin
, pihak Tabung Baitulmal Sarawak bolehlah membuat penyiasatan yang perlu dengan menyediakan Prosedur Operasi Standard (SOP) bagi tujuan tersebut.

Bidangkuasa Melulus

(8)  (1)  Permohonan yang telah diterima oleh Tabung Baitulmal hendaklah dikemukakan kepada Jawatankuasa Khas bagi tujuan meluluskan permohonan tersebut.
(2)    Jawatankuasa ini setelah berpuas hati dengan keesahan permohonan mempunyai bidangkuasa untuk menolak atau meluluskan permohonan yang dikemukakan berdasarkan kaedah dan tatacara yang telah ditentukan olehnya.


Mesyuarat Jawatankuasa Fatwa Negeri Pulau Pinang Bil. 1/2005 yang bersidang pada 7 Mac 2005 telah membincangkan mengenai Pemasangan Stesyen Pemancar Celcom Di Menara Masjid Tengah, Jalan Berapit, Bukit Mertajam, Seberang Perai Tengah. Mesyuarat memutuskan bahawa:

(i) Hukum pemasangan dan menerima wang sewaan pemasangan stesyen pemancar telekomunikasi adalah harus.

(ii) Mengenai harta wakaf sekiranya hendak dibangunkan pihak qaryah perlu mendapat persetujuan MAINPP iaitu pihak yang memegang amanah.


Mesyuarat Lembaga Fatwa Negeri Sarawak kali ke 24 pada
10 Jamadilawal 1435H/ 12 Mac 2014M

sebulat suara menerima sighah keputusan seperti berikut:
 Syarat Umum Jual Beli

1. Transaksi jual beli emas mestilah memenuhi semua rukun jual beli yang digariskan oleh Syarak, iaitu pihak yang berakad, item pertukaran, dan sighah menurut ’uruf yang diamalkan. Jika sekiranya suatu transaksi tidak memenuhi salah satu rukun jual beli, transaksi tersebut dikira tidak sah.

Pihak Yang Berakad

2. Pihak yang berakad mestilah orang yang mempunyai kelayakan melakukan kontrak (
Ahliyyah al-Ta’aqud
) iaitu dengan memenuhi kriteria berikut:

i.
Baligh, berakal dan
rasyid
Jika sekiranya pihak yang berakad seorang yang gila atau kanak-kanak samada mumayyiz atau tidak mumayyiz, maka jual belinya adalah tidak sah. Akad oleh kanak-kanak yang mumayyiz adalah tidak sah kerana jual beli ini melibatkan barang yang tinggi nilainya.

ii.
Keredhaan
 Akad jual beli mestilah dimeterai oleh dua pihak yang saling reda-meredhai, tanpa ada unsur paksaan, tekanan dan eksploitasi.

Harga Belian (
al-Thaman
)

3. Harga belian (
al-Thaman
) hendaklah diketahui dengan jelas oleh kedua-dua pihak yang berakad ketika sesi jual beli.

Barang Belian (
al-Muthman
)

4.  Barang belian (
al-Muthman
) hendaklah suatu yang wujud, dan dimiliki sepenuhnya oleh pihak yang menjual ketika berlangsungnya kontrak jual beli. Oleh itu, jual beli suatu yang tidak wujud secara fizikalnya dan juga jual beli suatu yang tidak dimiliki oleh pihak yang menjualnya adalah tidak sah.

5.  Barang belian (
al-Muthman
) hendaklah suatu yang boleh diserahkan kepada pembeli atau wakilnya. Jika barang belian tidak dapat diserahkan kepada pembeli, ataupun penjual mensyaratkan tidak menyerahnya kepada pembeli, maka akad tersebut tidak sah.

6.  Barang belian (
al-Muthman
) hendaklah suatu yang diketahui oleh kedua-dua pihak yang berakad ketika sesi jual beli. Ia boleh terlaksana melalui kaedah-kaedah di bawah:

i.   Melihat sendiri barangan yang hendak dibeli ketika akad jual beli, atau sebelum akad jual beli dalam tempoh yang tidak menjejaskan sifat-sifatnya.

ii.    Melihat sampel barangan yang hendak dijual beli. Ini biasanya berlaku semasa proses pemesanan sebelum akad dilaksanakan.

iii.  Menentukan sifat-sifat dan kadar barang belian secara terperinci yang secara urufnya tidak menimbulkan pertikaian. Dalam konteks emas, penentuannya adalah dengan mengenalpasti tahap ketulenan emas samada mengikut standard lama berasaskan karat (seperti emas 24 karat), atau standard baru berasaskan peratusan (seperti emas 999). Penentuan sifat juga mestilah mencakupi bentuk emas, samada dalam bentuk syiling, wafer, jongkong dan sebagainya. Timbangan emas secara tepat juga adalah suatu yang disyaratkan dalam penentuan sifat emas.

Sighah

7.  Sighah dalam jual beli adalah suatu yang menunjukkan kepada keredhaan kedua-dua pihak untuk memetrai kontrak jual beli. Ia boleh berlaku samada melalui pertuturan, atau suatu yang boleh mengambil hukum pertuturan seperti tulisan dan seumpamanya. Manakala jual beli secara
Mu’ataah
 (serah-hulur) juga adalah dikira sebagai sighah yang muktabar oleh sebahagian fuqaha’.

8. Di dalam sighah jual beli tidak boleh dimasukkan unsur penempohan. Contohnya, seseorang mengatakan, ” Saya menjual barangan ini kepada kamu dengan harga RM100 untuk selama tempoh setahun”.

9.   Ijab dan qabul mestilah bersepadanan dan menepati antara satu sama lain dari sudut ciri-ciri dan kadarnya.

Syarat Khusus Jual Beli Emas Yang Bercirikan Item Ribawi

10. Oleh kerana emas dan wang adalah dua item
ribawi
 yang mempunyai illah yang sama, maka syarat tambahan bagi transaksi pembelian atau penjualan emas mestilah memenuhi syarat berikut:

i.  Berlaku
taqabudh
 (penyerahan) antara kedua-dua item yang terlibat dalam transaksi sebelum kedua-dua pihak bertransaksi berpisah daripada majlis akad.
ii.    Jual beli emas hendaklah dijalankan secara lani, dan tidak boleh berlaku sebarang penangguhan.

Syarat-syarat tersebut adalah khas bagi emas yang bercirikan item
ribawi
, seperti emas jongkong dan syiling emas. Syarat ini tidak termasuk barang perhiasan emas kerana ia telah terkeluar daripada
illah ribawi
.

Perincian
taqabudh
 dan urusniaga lani adalah seperti berikut:

Syarat Pertama:
 Taqabudh

11.
Taqabudh
 (penyerahan) hendaklah berlaku terhadap kedua-dua item jual beli iaitu harga dan juga barang belian (emas), dan ia hendaklah terlaksana sebelum kedua-dua pihak berpisah daripada majlis akad.

12. Penyerahan harga boleh dilakukan melalui kaedah-kaedah berikut:

Pembayaran secara tunai
a.     Pembayaran secara cek yang diperakui (seperti banker’s cheque)
a.     Pembayaran secara cek peribadi
b.     Pembayaran secara kad debit
c.     Pembayaran secara kad kredit
d.     Pemindahan wang daripada akaun simpanan atau semasa.

Secara
uruf
nya, kesemua bentuk bayaran di atas kecuali (c) adalah dianggap sebagai pembayaran tunai oleh penjual. Pembayaran melalui kad kredit masih lagi dianggap tunai kerana pihak penjual akan mendapatkan harga jualan secara penuh dari pihak yang mengeluarkan kad kredit tersebut. Hutang yang berlaku, jika ada, adalah di antara pemegang kad dengan pengeluar kad dan bukannya dengan penjual barangan.

Status tunai ini masih lagi diterima secara
uruf
nya oleh penjual walaupun pada hakikatnya pihak penjual akan menerima secara fizikal atau dimasukkan ke dalam akaunnya beberapa hari selepas transaksi berlaku.

13. Penyerahan barang belian (emas) hendaklah berlaku secara penyerahan hakiki ataupun kaedah muktabar yang boleh menggantikan penyerahan hakiki. Penyerahan barang belian yang muktabar akan membawa kesan sama seperti penyerahan hakiki, iaitu:

a.     Berpindah
dhaman
 (tanggungjawab jaminan) daripada penjual kepada pembeli.
b.     Kemampuan pembeli untuk mendapatkan barang beliannya pada bila-bila masa tanpa ada halangan.

14. Majlis akad di dalam transaksi jual beli boleh berlaku dengan pertemuan secara fizikal, ataupun secara maknawi. Contoh majlis akad secara maknawi ialah ijab dan qabul melalui telefon, sistem pesanan ringkas (sms), emel, faksimili dan lain-lain. Tetapi disyaratkan dalam semua bentuk majlis akad tersebut, hendaklah berlaku
taqabudh
 ketika majlis akad, contohnya melalui penyerahan secara
wakalah
.

Perlu diberi perhatian bahawa majlis akad secara bertulis akan hanya bermula apabila ianya diterima oleh pihak yang berkontrak. Contohnya, pembeli menandatangani akad jual beli dan kemudian menghantarnya melalui pos kepada penjual. Selepas tiga hari, akad tersebut sampai ke tangan penjual. Maka majlis akad bermula pada waktu tersebut, jika pihak penjual bersetuju, maka akad tersebut perlu disempurnakan oleh penjual dengan menandatanganinya, dan barang belian hendaklah diserahkan kepada pembeli secara hakiki atau
hukmi
.

Syarat Kedua:
 Secara
Lani

15. Transaksi jual beli emas hendaklah berlaku secara
lani
 dan tidak boleh dimasuki sebarang unsur penangguhan, samada dalam penyerahan harga atau dalam penyerahan emas.

16. Penangguhan penyerahan harga yang tidak dibenarkan adalah meliputi pembelian secara hutang secara keseluruhannya atau pembelian secara bayaran ansuran.

17. Kelewatan penyerahan emas yang melebihi tempoh tiga hari selepas akad jual beli dimeterai adalah tidak dibenarkan sama sekali.

Manakala bagi kelewatan penyerahan emas dalam tempoh kurang daripada tiga hari, Muzakarah mengambil maklum bahawa terdapat perbezaan pandangan ulama di dalam hal ini. Namun Muzakarah lebih cenderung untuk mengambil pakai pendapat yang tidak membenarkan berlakunya kelewatan walaupun tempohnya kurang daripada tiga hari. Dengan kata lain, penyerahan emas mestilah dilakukan di dalam majlis akad tanpa ada penangguhan. Ini adalah kerana di dalam urusniaga emas, kelewatan tiga hari bukanlah suatu uruf, berbeza dengan isu tukaran matawang asing.

Di dalam pertukaran mata wang asing, tempoh T+2 diperlukan kerana ianya melalui proses tertentu yang melibatkan tempoh masa bekerja yang berbeza antara negara, perpindahan wang elektronik,
clearing house
dan lain-lain lagi. Proses-proses yang disebutkan ini tidak terdapat di dalam perniagaan jual beli emas fizikal. Maka adalah tidak tepat untuk membuat
qiyas
 ke atas proses pertukaran matawang asing.

Namun secara praktikal, pihak penjual akan menyerahkan emas selepas amaun bayaran yang dibuat melalui cek dan sebagainya dikreditkan ke dalam akaunnya. Proses ini biasanya akan mengambil masa tiga hari bekerja. Di dalam menangani tempoh antara penyerahan cek dan penerimaan emas, maka pihak penjual dan pembeli bolehlah mengambil pakai aturan berikut:

Pihak pembeli akan hanya membuat pesanan (order) kepada penjual dengan dinyatakan jenis dan berat emas yang ingin dibelinya. Pesanan ini akan disertai dengan pengiriman wang ke akaun penjual. Pada tahap ini, perkara berikut perlu diberi perhatian:

i.      Pada peringkat ini, akad jual beli emas masih belum berlaku.

 ii.  Wang yang berada di dalam akaun penjual masih lagi bukan milik penjual tersebut. Ianya masih milik pembeli dan disimpan sebagai amanah oleh penjual. Di dalam hal ini, adalah lebih baik jika satu akaun khas yang bersifat amanah (
trust account
) dibuka oleh penjual.

iii. Emas masih lagi kekal menjadi milik penjual dan ia bertanggungjawab penuh ke atas emas milikannya itu.

iv. Di dalam peringkat ini, pembeli masih boleh membatalkan pesanan yang dibuat dan penjual hendaklah memulangkan wang kepada pembeli. Namun, jika berlaku kerugian sebenar disebabkan pembatalan tersebut, bolehlah dibuat syarat bahawa ia perlu ditanggung oleh pembeli. Contohnya, pembeli membuat pesanan 100gm emas 999 dengan harga RM20,000. Ketika ini, pihak penjual telah menyimpan emas tersebut dan tidak menjualkannya kepada pihak lain yang telah bersedia untuk membelinya. Selepas tiga hari, apabila penjual bersedia untuk membuat akad jual beli dan seterusnya menyerahkan emas tersebut kepada pembeli, pembeli membatalkan pesanannya. Pada hari tersebut harga emas telah jatuh kepada RM19,000. Dengan kata lain, penjual akan kerugian RM1,000 jika menjualnya kepada pihak lain. Di dalam hal ini, kerugian sebenar adalah sebanyak RM1000.

Apabila wang pesanan sudah diberi clearance oleh bank, maka akad jual beli perlu dilakukan. Wang di dalam
trust account
 (jika ada) bolehlah dipindahkan ke akaun penjual dan emas hendaklah diserahkan kepada pembeli.

Akad Dan Unsur Sampingan

18. Penglibatan
hibah
 dalam transaksi jual beli samada hibah dalam bentuk barangan ataupun wang tunai adalah dibenarkan jika mencukupi syarat-syarat
hibah
, dan tidak melibatkan unsur-unsur yang bercanggah dengan syarak. Perlu diberi perhatian bahawa
hibah
 secara hakikatnya adalah akad sukarela dan ia bukanlah di dalam bentuk lazim. Dengan kata lain, jika janji hibah ini tidak ditunaikan oleh penjual, maka pembeli tidak boleh memaksanya memberi
hibah
 tersebut.

19. Penglibatan
wadiah
 dalam pelan pelaburan emas hendaklah menepati hukum hakam
wadiah
, yang antara lain ialah pegangan
wadiah
adalah berasaskan kepada
Yad Amanah.

20. Seseorang yang membeli emas bebas mengendalikan (
tasarruf)
 emasnya, termasuklah memberi pinjaman (
qardh
) kepada orang lain. Tetapi hendaklah memenuhi kriteria
qardh
 yang dibenarkan syarak, yang antara lain tidak boleh membawa unsur faedah, tidak wujud unsur
”salaf wa bay”
 iaitu hutang yang diikat bersama dengan jual beli.

21. Seseorang yang membeli emas bebas mengendalikan (
tasarruf
) emasnya termasuk menjadikannya sebagai pajakan untuk wang secara hutang, selagi konsep
al-Rahn
 yang digunakan adalah bertepatan dengan hukum syarak. Namun secara teorinya, perkara ini seharusnya tidak digalakkan kerana secara tidak langsung ia menggalakkan aktiviti berhutang di dalam keadaan yang tidak perlu.

22.
Wa’d
 boleh dimasukkan dalam pelaburan emas, selagi mana ia adalah
wa’d
 dari sebelah pihak dan bukannya
muwa’adah
 dari kedua-dua belah pihak. Contoh aplikasi wa’d dalam konteks ini ialah membuat purchase order, iaitu pelanggan membuat perjanjian untuk membeli emas dengan harga tertentu. Perjanjian pembelian ini dinamakan ’kunci harga’. Sekiranya proses kunci harga adalah menyamai proses akad jual beli, ia tidak dibenarkan kerana akan berlaku penangguhan.

23. Transaksi jual beli hendaklah bebas daripada unsur-unsur riba, perjudian, gharar (
fahish
)
 yang berlebihan, dan kezaliman. Jika sekiranya terdapat unsur-unsur tersebut, transaksi jual beli adalah dikira tidak memenuhi kriteria syarak.


Mesyuarat Jawatankuasa Fatwa Negeri Pulau Pinang Bil. 2/2004 yang bersidang pada 11 September 2004 telah membincangkan mengenai Status Tanah Yang Digunakan Aktiviti Keagamaan (Masjid, Surau, Tanah Perkuburan Dan Sekolah Agama) Yang Tidak Mempunyai Dokumen Atau Sighah. Mesyuarat memutuskan seperti berikut:

(i) Sesuatu harta itu dikira sebagai wakaf jika terdapat sebarang bukti yang menunjukkan ianya merupakan wakaf seperti saksi dan qarinah.

(ii) Jika tiada sebarang bukti yang menunjukkan ianya harta wakaf, maka keputusan mesyuarat memutuskan bagi kawasan kubur umum dan masjid maka ia dianggap sebagai wakaf menurut kepada sifat penggunaannya.

(iii) Manakala bagi kawasan selain daripada kubur umum dan masjid, mesyuarat memutuskan bahawa harta tersebut perlu dibuktikan terlebih dahulu sebelum mengisytiharkan ianya harta wakaf.